Selecționerul Domenico Tedesco a anunțat lista cu cei 25 de fotbaliști pe care va conta la EURO 2024. Din lotul final alcătuit de tânărul antrenor al Belgiei, în vârstă de doar 38 de ani, nu se regăsește Thibaut Courtois, în ciuda faptului că portarul s-a recuperat după accidentarea care l-a ținut departe de gazon 8 luni.
Teoretic, cel mai dificil adversar al României din Grupa E, de la EURO 2024, este Belgia. Echipele de calibru la care joacă vedetele lui Domenico Tedesco o fac pe selecționata Belgiei să fie favorită în a accede în optimile competiției.
Însă, România, Slovacia și Ucraina au avut parte de o surpriză când au văzut lotul anunțat de Domenico Tedesco. Selecționerul de 38 de ani nu l-a inclus în planurile sale pentru Campionatul European pe Thibaut Courtois, în ciuda faptului că portarul lui Real Madrid a adunat 4 meciuri în ultima lună, după ce a depășit problemele medicale.
De asemenea, o noutate în lotul Belgiei este și revenirea lui Axel Witsel la națională, fotbalist pe care Domenico Tedesco nu a mizat în preliminariile EURO 2024. Mijlocașul central al lui Diego Simone a strâns 130 de prezențe pentru prima reprezentativă, dar niciuna în ultimii doi ani, de când s-a retras oficial.
Portari: Koen Casteels (VfL Wolfsburg), Thomas Kaminski (Luton Town), Matz Sels (Nottingham Forest)
Fundaşi: Timothy Castagne (Fulham), Maxim De Cuyper (FC Bruges), Zeno Debast (Anderlecht), Wout Faes (Leicester City), Thomas Meunier (Trabzonspor), Jan Vertonghen (Anderlecht), Arthur Theate (Stade Rennais), Axel Witsel (Atletico Madrid)
Mijlocaşi: Yannick Carrasco (Al Shabab/Arabia Saudită), Kevin De Bruyne (Manchester City), Orel Mangala (Olympique Lyonnais), Amadou Onana (Everton), Youri Tielemans (Aston Villa), Arthur Vermeeren (Atletico Madrid), Aster Vranckx (VfL Wolfsburg)
Atacanţi: Johan Bakayoko (PSV Eindhoven), Charles De Ketelaere (Atalanta), Jeremy Doku (Manchester City), Romelu Lukaku (Roma), Dodi Lukebakio (Sevilla), Lois Openda (RB Leipzig), Leandro Trossard (Arsenal)
Relația tensionată dintre Thibaut Courtois și Domenico Tedesco a început în primăvara acestui an, când portarul a contestat decizia selecționerului său de a-i acorda banderola de căpitan lui Romelu Lukaku. În opinia sa, goalkeeperul de 32 de ani era îndreptățit să îndeplinească acest rol la naționala Belgiei.
„Am fost surprins să ascult conferința sa de presă, în care a făcut o relatare parțială și subiectivă a unei discuții private pe care am avut-o după meciul cu Austria.
Vreau să precizez că nu este nici prima, nici ultima dată când am vorbit cu antrenorul pe aceste teme, însă e pentru prima oară când cineva a decis s-o povestească în public. Sunt profund dezamăgit de acest lucru, dar vreau să precizez că aprecierile selecționerului nu se potrivesc cu realitatea.
A fi sau a nu fi căpitanul echipei naționale nu e nici un capriciu și nici o decizie întâmplătoare. Trebuie să fie alegerea lui și asta am încercat să îi transmit. Din păcate, nu mi-am atins scopul”, a declarat Thibaut Courtois, la finalul lui martie, conform Marca.